इन्दा बैच कोई चार ‘क म्हीने पैह्लें भारती कशमीरा दा ऊड़ी रस्तै हक्कियै इत्थै मुज़फराबाद आंह्दा हा। नज़ीर नेह् बा-शऊर युवकें दी अक्खीं परा पड़दा भारती सरह्द्द टपदे गै पटोई गेआ हा। ओह् जहाद दे नां पर उ’नेंगी पलायन दे लैक्चर, अज़ादी दे दस्सै दे सब्ज़बाग ते सारें कोला बद्ध घरै दी माली हालत सुधारने आस्तै थ्होने आह्ली मुट्टी रकमा दा लुब्भ, सब इत्थै आनी झूठ से फरेब साबत होए हे। सच्च छड़ी इस मुल्खा दी सरकार दी भारत दे प्रति नफरत ही। ते उस नफरत दी अग्ग बी भड़काई सकने आस्तै भोले-भाले कश्मीरियें गी निरे बालन दे तौर पर इस्तेमाल कीता जा करदा हा। ते आपूं ओह् मुल्क इस कोला दूर रौह्ना चांह्दा हा, की अजें पैह्लें दे त्रौं ड’म्बें दियां छालकियां गै भलोने पर नेईं हियां आवा करदियां। इन्नी समझ ते नज़ीर गी सरह्द्द टपदे गै इ’नें अफसरें दा अपने प्रति रवैइया दिक्खियै आई उठी ही ते जहाद दे जज़्बे दा बुआल तेलै आह्ला लेखा इक्कै बारी चढ़ेआ ते हकारत दी छांटियै उसी ठंडा करी ब्हाली छुड़ेआ।